Uredba Sveta (ES) št. 2220/2000

z dne 28. septembra 2000

o spremembi Uredbe (EGS) št. 302/93 o ustanovitvi Evropskega centra za spremljanje drog in odvisnosti

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 308 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju naslednjega:

(1) Dne 8. februarja 1993 je Svet sprejel Uredbo (EGS) št. 302/93 [3].

(2) Evropski center za spremljanje drog in odvisnosti (ECSDO), (v nadaljevanju "Center"), je odgovoren za ustanovitev in usklajevanje Evropskega informacijskega omrežja za mamila in zasvojenost z mamili (Reitox) v sodelovanju z državami članicami.

(3) Evropski parlament je v svoji resoluciji iz septembra 1998 v zvezi z Letnim poročilom Evropskega centra za spremljanje drog in odvisnosti za leto 1997 o stanju na področju mamil v EU navedel, da mora po njegovem mnenju Center nujno začeti z vključevanjem držav kandidatk srednje in vzhodne Evrope ter Cipra v omrežje Reitox in v svojih poročilih in analizah upoštevati podatke iz teh držav.

(4) Treba je postopno organizirati sodelovanje držav kandidatk pri dejavnostih Centra in osnovnih nalogah Reitox.

(5) Namen večdržavnega programa Phare za boj proti mamilom je zlasti zagotavljanje pomoči državam srednje in vzhodne Evrope za razvoj in krepitev informacijskih sistemov ter omrežij za zbiranje, obdelavo in razširjanje podatkov o mamilih in zasvojenosti v teh državah.

(6) Zaželeno je, da se Centru neposredno zaupa izvajanje projektov strukturne tehnične pomoči na področju informacijskih sistemov za države kandidatke srednje in vzhodne Evrope ter druge države kandidatke, da bi jih vključili v dejavnosti Centra in vzpostavili strukturne povezave z omrežjem Reitox.

(7) Center mora v svojem pristopu pokrivati vse države Phare, ki sodelujejo v večdržavnem programu Phare za boj proti mamilom, torej vključno z Albanijo, Bosno in Hercegovino ter Nekdanjo jugoslovansko republiko Makedonijo.

(8) Projekti strukturne pomoči, ki jih bo Center izvajal v državah kandidatkah in državah, ki so upravičene do vključitve v program Phare, vključujejo zlasti dejavnosti, povezane z usklajevanjem in izmenjavo informacij, prenosom znanja in izkušenj, oblikovanjem in krepitvijo strukturnih povezav z omrežjem Reitox ter ustanovitvijo in združitvijo nacionalnih kontaktnih točk –

SPREJEL NASLEDNJO UREDBO:

Člen 1

Uredba (EGS) št. 302/93 se spremeni:

1. Člen 1(4) se nadomesti z naslednjim:

"4. Brez poseganja v člen 2(D)14 Center ne sme sprejeti nobenih ukrepov, ki na kakršenkoli način presegajo področje informacij in njihove obdelave.";

2. členu 2(D) se doda naslednja točka:

"14. Na zahtevo Komisije Evropskih skupnosti lahko državam kandidatkam in državam, ki so upravičene do programa Phare, posreduje tehnična znanja in izkušnje ter jim pomaga pri oblikovanju in okrepitvi strukturnih povezav z omrežjem Reitox ter pri ustanovitvi in združitvi nacionalnih kontaktnih točk."

Člen 2

Ta uredba začne veljati na dan objave v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 28. septembra 2000

Za Svet

Predsednik

D. Vaillant

[1] UL C 342 E, 30.11.1999, str. 43.

[2] Mnenje, dano dne 16. junija 2000 (še ni objavljeno v Uradnem listu).

[3] UL L 36, 12.2.1993, str. 1. Uredba, spremenjena z Uredbo (ES) št. 3294/94 (UL L 341, 30.12.1994, str. 7).

--------------------------------------------------